Undanfarnar vikur hafa borist fregnir af því að ungt framsóknarfólk hafi sagt sig úr flokknum vegna umræðunnar um mosku í Sogamýri , sem komst í hámæli fyrir sveitarstjórnarkosningarnar í maí . Skemmst er að minnast harðorðrar ályktunar Sambands ungra framsóknarmanna í aðdraganda sveitarstjórnarkosninga , þar sem ungliðahreyfing flokksins lýsti yfir fullkomnu vantrausti á Sveinbjörgu Birnu Sveinbjörnsdóttur , oddvita flokksins í Reykjavík . Ungliðahreyfingar gamalgrónu stjórnmálaaflanna hafa yfirleitt verið róttækar og hafa oft gagnrýnt flokksforystuna eða talað fyrir málum sem ekki hafa komist á dagskrá hennar . Í því samhengi má til dæmis nefna sölu áfengis í matvörubúðum , sem ungir sjálfstæðismenn hafa barist fyrir að verði leyfð í mörg ár án þess að flokkurinn , sem hefur setið á valdastóli meira eða minna síðustu áratugi , aðhafist nokkuð . Reglulega koma upp mál þar sem ungliðahreyfingar flokkanna sjá sig knúnar til að gagnrýna flokksforystuna opinberlega . Ungum Vinstri grænum gramdist það til dæmis mjög að Ísland sækti um aðild að Evrópusambandinu á meðan flokkurinn var í ríkisstjórn og viðruðu þá afstöðu sína ítrekað . Nýlega gagnrýndu Ungir jafnaðarmenn formann Samfylkingarinnar fyrir ummæli sín um þjóðkirkjuna og þegar Davíð Oddsson talaði fyrir fjölmiðlafrumvarpinu árið 2004 voru ungliðahreyfingar Sjálfstæðisflokksins mótfallnar grundvallaratriðum aðgerðanna sem ráðast átti í gegn fjölmiðlum Jóns Ásgeirs Jóhannessonar . En kann að vera að ungt fólk hafi ekki þau áhrif sem það ætti að hafa í krafti fjölda síns ? Ætti rúmlega fimmtungur fólks á kjörskrá ekki að eiga sína fulltrúa á þingi ? Árni Helgason , lögmaður og fyrrverandi framkvæmdastjóri þingflokks Sjálfstæðisflokksins , ritaði áhugaverðan pistil í Kjarnann í síðustu viku . Þar bendir hann á að ekki séu margir þingmenn á Alþingi undir fertugu ; það sé af sem áður var þegar helstu stjórnmálaleiðtogar á Íslandi voru komnir í valdastöður áður en þeir urðu hálffertugir . „ Í Sjálfstæðisflokknum í dag er einn þingmaður undir fertugu , í Samfylkingunni er yngsti þingmaðurinn 39 ára og í Vinstri grænum er formaður flokksins í leiðinni langyngsti þingmaðurinn , 38 ára , og eini þingmaður flokksins sem er yngri en 45 ára , “ skrifaði Árni og spyr hvernig það standi á því að heil kynslóð sé nánast ekki með . Kjarninn tók saman meðalaldur þingheims , bæði í sögulegu ljósi og miðað við önnur þjóðþing á Norðurlöndum . Lestu Kjarnann hér . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .